Bucaramanga
Store norske leksikon,Geografi,Verdens geografi,Sør-Amerikas geografi,Colombias geografi
Bucaramanga er en by i nordøstlige Colombia, hovedstad i provinsen Santander. Byen ligger 959 meter over havet i Cordillera Oriental i Andesfjellene, ved bredden av elven Oro. Selve byen har 529 374 innbyggere og utgjør sentrum for en større byregion med 1 160 272 innbyggere (DANE, estimat for 2020).
Bucaramanga ble grunnlagt i 1622 og har fremdeles mange bygningsminner fra kolonitiden. Byen ligger i et kaffe- og tobakkproduserende jordbruksområde og er et ledende handelssenter i Colombia, med landets beste levestandard målt i BNP per innbygger. Industrien omfatter produksjon av sigarer, sigaretter, tekstiler, stråhatter, fottøy og jernprodukter. Byen har jernbaneforbindelse til Puerto Wilches ved Magdalenaelven, veiforbindelse til Venezuela og flyforbindelse til Bogotá. Les mer i Store norske leksikon Colombias geografi Colombias befolkning Colombias historie